Chrám svätého Mikuláša (Dupnica)

**Chrám svätého Mikuláša** (), alebo **Chrám svätého Mikuláša Divotvorcu** () je chrám Bulharskej pravoslávnej cirkvi zo začiatku 17. storočia, ktorý sa nachádza v meste Dupnica v Kiustendilskej oblasti v juhozápadnom Bulharsku.

Stavba má pridelený štatút kultúrnej pamiatky miestneho významu.

Je najstarším zachovaným chrámom v Dupnici. Bol v priebehu svojich dejín mnohokrát vypálený a následne obnovovaný.

Chrámový sviatok sa slávi 6. decembra.

## Lokalita
[Pohľad na chrám zvrchu od areálu [Dupnická pevnosť|Dupnickej pevnosti|náhľad|vľavo]]
Chrám svätého Mikuláša sa nachádza vo východnej časti mesta Dupnica v mestskej štvrti Spartak (štvrť je známa aj pod lokálnym názvom Gorna machala) na ulici „Nikolaevska“ (, doslova *Mikulášska ulica*) č. 61. Chrám je postavený na posledných výbežkoch úpätia horského hrebeňa Drenski rid.

Vedľa chrámu sa nachádza starý dupnický cintorín.

## Dejiny
[Pohľad na chrám zo severovýchodu od [Džerman (rieka)|rieky Džerman|náhľad|vľavo]]
Chrám bol postavený z iniciatívy jeromonacha Georgiho v roku 1609. Neskôr bol poškodený Turkami a následne obnovený v roku 1623. Obnova prebehla z iniciatívy toho istého jeromonacha Georgiho, ktorý nechal chrám aj postaviť.

Podľa legiend a poznámok starých obyvateľov Dupnice chrám po svojej rekonštrukcii v roku 1623 ešte niekoľkokrát vyhorel. Väčšinu času však bol pravdepodobne funkčný o čom svedčia zmienky v starých liturgických knihách z konca 17. a začiatku 18. storočia. Koncom 18. storočia sa chrám stal pre kresťanské obyvateľstvo v Dupnici príliš malý a bol aj silne zchátraný. Preto sa miestni predstavitelia obrátili na osmanskú správu so žiadosťou o oficiálne povolenie na opravy. 27. januára 1789 bol vydaný dekrét, ktorý nariaďoval miestnym úradom, aby preskúmali stav kostola a vyjadrili sa k jeho rekonštrukcii. Úradníci poverení touto úlohou pravdepodobne opravu neschválili, pretože až do 40. rokov 19. storočia neexistujú žiadne informácie o reštaurátorských, alebo rekonštrukčných aktivitách na budove chrámu. 

V roku 1843 vypukol v chráme svätého Mikuláša ďalší požiar a vedenie mesta požiadalo šaríjský súd v Dupnici o jeho obnovu. Na základe žiadosti kostol skontrolovala turecká správa, ktorá vydala kladné stanovisko, ktoré bolo postúpené do cisárskeho hlavného mesta, odkiaľ bol vydaný špeciálny sultánov ferman s povolením na obnovu chrámu. V ňom bolo prísne uvedené *opraviť spomínaný chrám v dĺžke, šírke, hrúbke na jeho starej polohe a na jeho starom tvare, bez pridania jediného rozpätia, ani len prsta*. V tom istom dokumente boli uvedené aj presné rozmery vtedajšej budovy – 36 aršínov na dĺžku a 17 aršínov na výšku. Mala mať jedny dvere a 6 okien. Napriek výslovnému príkazu zachovať rovnaký tvar a rozmery bola budova pri rekonštrukcii rozšírená. Rekonštrukcia prebiehala v rokoch 18431844. V roku 1852 v budove opätovne vypukol požiar, tentoraz však zhoreli len drevené časti ženského oddelenia.

V roku 1929 prebehla rekonštrukcia chrámu v rámci ktorej bola k západnej fasáde pristavaná zvonica.

Počas socialistickej éry bol Chrám svätého Mikuláša premenený na cintorínsky chrám a dlho sa tu konali iba nekrológy. V roku 1972 získala stavba štatút kultúrnej pamiatky miestneho významu. Po presťahovaní mestských cintorínov do štvrte "Progona" v 80. rokoch 20. storočia bol chrám úplne opustený a počas nasledujúcich štyridsiatich rokov bol opakovane vykradnutý a znesvätený.

V roku 2005 prebehli čiastočné reštauračné práce na exteriéri chrámu. V období medzi septembrom roku 2021 a aprílom roku 2023 sa uskutočnila kompletná reštaurácia chrámu a 23. apríla 2023 sa konalo slávnostné otvorenie zrekonštruovanej budovy.

## Charakteristika
Detailný pohľad do portiku pred vchodom v južnej fasáde|náhľad|vľavo
Hlavným architektom prestavby chrámu v rokoch 18431844 bol vyznamný staviteľský majster Milenko (Milenko Velev, tiež známy ako Milenko Radomirec)okrem iného architekt južného krídla Rilského monastiera, postaveného v roku 1847.

V podobe po tejto prestavbe je z architektonického hľadiska budova chrámu predstaviteľom architektúry bulharského národného obrodenia.

Chrám svätého Mikuláša je trojloďová bazilika s vnútornou dĺžkou naosu 13 merov a šírkou 7 metrov. Lode sú rozdelené dvoma radmi piatich valcových kamenných stĺpov s hrúbkou 0,50 metra. Stĺpy spájajú vo vrchnej časti arkády. Chrám má vnútornú kupolu.

Zvonku je chrám štvoruholníková budova, široká 9 metrov a dlhá 26 metrov. Je postavený z riečnych kameňov, červených tehál a pieskovca, ktoré sa striedajú v pásoch. Pod strechou je celý kostol ohradený ozdobnou rímsou. Na južnej, východnej a severnej stene sú postavené tehlové kríže, jeden medzi každými dvoma oknami. Chrám má tri vchody, pričom zadný v minulosti slúžil ako ženské oddelenie. Pri západnej fasáde chrámu sa nachádza neskôr (1929) pristavaná zvonica.

### Výzdoba interiéru
Ikonostas je z tehál. Ide o tehlovú stenu s otvormi na umiestnenie troch radov ikon. Pôvodné ikony s biblickými motívmi namaľovali ikonopisci zo samokovskej a debarskej umeleckej školy. V chráme sa nachádzalo mnoho cenných ikon, ktoré v priebehu rokov zmizli. 

## Štatút a dôvod pamiatkovej ochrany
Kategória: kultúrna pamiatka miestneho významu

Rok vyhlásenia: 1972 

Dôvod pamiatkovej ochrany: architektonicko-staviteľská a umelecká hodnota stavby

## Galéria

StNicholasChurch-Dupnitsa-Bulgaria12.jpg|pohľad na východnú fasádu chrámu
StNicholasChurch-Dupnitsa-Bulgaria15.jpg|pohľad na západnú fasádu chrámu
StNicholasChurch-Dupnitsa-Bulgaria16.jpg|pohľad na južnú fasádu chrámu
StNicholasChurch-Dupnitsa-Bulgaria19.jpg|v chrámovom dvore
StNicholasChurch-Dupnitsa-Bulgaria20.jpg|v chrámovom dvore
Стенопис от купола на черквата Св. Никола.jpg|fresková výzdoba vnútornej kupoly chrámu


## Referencie

## Iné projekty

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Dupnici
Kategória:Kostoly zasvätené svätému Mikulášovi
Kategória:Kostoly z obdobia bulharského národného obrodenia
Kategória:Architektúra z 1609